**Revízia Partnerskej dohody Slovenskej republiky na roky 2014 – 2020**

Predkladaný materiál poskytuje ucelenú informáciu o zmenách, ktoré boli vykonané   
v Partnerskej dohode Slovenskej republiky na roky 2014 – 2020 (ďalej len „PD SR“) schválenej Európskou komisiou (ďalej len „EK“) v júni 2014. Revízia PD SR sa uskutočnila v dvoch krokoch:

1. v prvom kroku bola PD SR aktualizovaná na základe potreby jej zosúladenia s platným znením operačných programov SR (ďalej len „OP“) pre európske štrukturálne a investičné fondy (ďalej len „EŠIF“) na programové obdobie   
   2014 – 2020, ktoré boli predmetom schvaľovania zo strany EK až v neskoršom období po prijatí PD SR;
2. v druhom kroku sa uskutočnila revízia PD SR na základe potreby vykonania technickej úpravy finančnej obálky SR pre politiku súdržnosti na roky 2017 – 2020 (tzv. technický prepočet obálky SR), ktorá vyplýva z platných legislatívnych predpisov EÚ. Úprava finančnej obálky pre SR na roky 2017 – 2020 bola vykonaná na základe rozhodnutia EK podľa článku 92 ods. 3 nariadenia Európskeho parlamentu a Rady (EÚ) č. 1303/2013. EK v súlade s týmto nariadením EÚ aktualizovala prepočty jednotlivých rozpočtov na politiku súdržnosti pre členské štáty EÚ, a to podľa aktuálnych údajov o ich očakávanom raste alebo poklese HDP. V prípade SR vyšší rast HDP v rokoch 2014 a 2015, v porovnaní s odhadom rastu HDP zo strany EK v roku 2012, spôsobil zníženie celkových zdrojov EÚ pre politiku súdržnosti v rámci finančnej obálky SR.

Dotknuté časti PD SR sú upravené v nadväznosti na zmeny opísané v častiach I. a II. Dokument „Partnerská dohoda Slovenskej republiky na roky 2014 – 2020 (verzia 2.0)“ tvorí prílohu tohto materiálu, ktorá bude predložená na schválenie EK.

Časť I. tohto materiálu predstavuje aktualizovanú verziu alokácií pre jednotlivé OP pre EŠIF na programové obdobie 2014 – 2020 na úrovni SR. Tieto zosúladené alokácie  zároveň predstavujú východiskové hodnoty pre vykonanie revízie PD SR, a to z dôvodu technickej úpravy finančnej obálky na politiku súdržnosti na roky 2017 – 2020 v podmienkach Slovenskej republiky (ďalej len „SR“), ktorá je predmetom časti II. tohto materiálu. To znamená, že úpravy alokácií, ktoré sú opísané v časti II. tohto materiálu, už zohľadňujú úpravy uvedené v časti I. tohto materiálu.

1. **Aktualizácia PD SR z dôvodu zosúladenia jej príslušných častí s aktuálnym znením programov**

EK, na základe listu zo dňa 2. mája 2016 (CCI: 2014SK16M8PA001), požiadala SR o aktualizáciu PD SR. Dôvodom aktualizácie bolo zosúladenie príslušných častí PD SR s platnými verziami programov SR pre EŠIF na programové obdobie 2014 – 2020, ktoré boli prijaté zo strany EK až v období po schválení PD SR.

Informácie poskytnuté v PD SR a v jednotlivých OP na obdobie 2014 – 2020 sú navzájom závislé. Vzhľadom na to, že PD SR poskytuje strategický prehľad o investíciách z EŠIF, je dôležité, aby aktuálne verzie OP pre EŠIF boli zohľadnené v PD SR a naopak. Takýmto spôsobom je žiaduce zachovať konzistentnosť počas celého programového obdobia. V tomto kontexte boli príslušné údaje v PD SR zosúladené s aktuálnym znením OP pre EŠIF na obdobie 2014 – 2020 v nasledujúcich bodoch:

1. **Zosúladenie indikatívnej podpory EÚ podľa tematických cieľov****[[1]](#footnote-1) (ďalej len „TC“) na národnej úrovni pre každý EŠIF medzi PD SR a programami SR[[2]](#footnote-2)**

Úpravy sa týkali Európskeho fondu regionálneho rozvoja (ďalej len „EFRR“), Európskeho poľnohospodárskeho fondu pre rozvoj vidieka (ďalej len „EPFRV“) a Európskeho námorného a rybárskeho fondu (ďalej len „ENRF“).

V prípade EFRR došlo k presunu časti alokácie z TC1 na TC3 v rámci Operačného programu Výskum a inovácie 2014 – 2020, avšak celková alokácia na EFRR zostala nezmenená. V súvislosti so zmenou alokácie EPFRV, a to v zmysle delegovaného nariadenia Komisie (EÚ) č. 1378/2014 zo 17. októbra 2014, došlo k úpravám alokácie TC1, TC3 až TC6, TC8 až TC10 a Technickej pomoci (ďalej len „TP“). Ďalšie úpravy sa týkali ENRF, v rámci ktorého bola presunutá časť alokácie z TP na TC3, avšak celková alokácia ostala nezmenená. Ide o zmeny v tabuľke 2 a 4 v kapitole 1.4 PD SR.

V súvislosti s uvedenými zmenami bola upravená aj tabuľka 11 v kapitole 1.10 PD SR.

1. **Zosúladenie pridelených finančných prostriedkov podľa EŠIF a ročných záväzkov[[3]](#footnote-3)**

V rámci ENRF, Operačného programu Rybné hospodárstvo 2014 – 2020, boli na úrovni SR presunuté finančné záväzky z roku 2014 do záväzkov roku 2015. Ďalšie úpravy ročných záväzkov sa týkali EPFRV, a to v zmysle delegovaného nariadenia Komisie (EÚ) č. 1378/2014 zo 17. októbra 2014, z dôvodu zmeny celkovej pridelenej alokácie. Ide o zmeny v tabuľke 6, v kapitole 1.6 PD SR.

1. **Špecifické environmentálne aspekty**

Vzhľadom na otvorené otázky na programovej úrovni, bolo potrebné zabezpečiť zosúladenie znenia textu PD SR s modifikovaným znením Programu rozvoja vidieka 2014 – 2020 (ďalej len „PRV“), ktorý bol schválený 13. februára 2015 a s Operačným programom Kvalita životného prostredia 2014 - 2020 (ďalej len „OP KŽP“), ktorý bol schválený 28. októbra 2014, a to v oblastiach týkajúcich sa využívania biomasy v pôdohospodárstve[[4]](#footnote-4) a  manažmentu lesných požiarov[[5]](#footnote-5).

A. Na využívanie biomasy (vrátane drevnej) v rámci podopatrenia č. 6.4 PRV, bola zo strany EK vznesená požiadavka na vypracovanie kritérií udržateľnosti využívania biomasy na národnej úrovni, s prihliadnutím na potenciál jednotlivých regiónov, pred poskytnutím akejkoľvek podpory pre tieto projekty. Táto špecifická podmienka bola zahrnutá aj v OP KŽP[[6]](#footnote-6). Uvedená požiadavka zo strany EK bola súčasťou podmienok oprávnenosti v rámci podopatrenia 6.4 PRV[[7]](#footnote-7). Text PD SR bol upravený v zmysle pripomienky EK v úzkej spolupráci s riadiacimi orgánmi dotknutých OP na obdobie 2014 – 2020. Ide o zmeny v kapitolách 1.1.5.1.7 a 1.5.3.

B. V súvislosti s manažmentom lesných požiarov sa text PD SR zosúladil s podmienkou stanovenou v PRV[[8]](#footnote-8). Protipožiarne lesné cesty sa považujú za oprávnené len v prípade investícií do úsekov, ktoré sú potrebné na napojenie sa na  existujúcu sieť lesných ciest a do obnovy siete lesných ciest a sú v súlade so zásadami nákladovej efektívnosti a udržateľnosti. Aktualizovaný text PD SR bol upravený v úzkej spolupráci s Riadiacim orgánom pre PRV SR 2014 – 2020. Ide o zmeny v kapitole 1.1.5.2.1.1.

C. Ďalšie úpravy sa týkali investícií v oblasti hydromelioračných zariadení, kde by na základe požiadavky EK, mala byť každá investícia, ktorá môže spôsobiť riziko dosiahnutia dobrého ekologického stavu vodného útvaru vyhodnotená, a to z dôvodu realizácie iba najlepšieho environmentálneho riešenia. Projekty rekonštrukcie odvodňovacích kanálov preto budú posudzované v nadväznosti na rámcovú smernicu 2000/60/ES Európskeho parlamentu a Rady z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (konkrétne potreba hodnotenia podľa čl. 4.7 tejto smernice). Text bol upravený v úzkej spolupráci s riadiacimi orgánmi dotknutých OP.

1. **Zvýšenie spolufinancovania prostriedkov z Európskeho sociálneho fondu pre Iniciatívu na podporu zamestnanosti mladých ľudí[[9]](#footnote-9)**

V platnej verzii Operačného programu Ľudské zdroje 2014 – 2020, ktorá bola schválená EK, došlo k navýšeniu zdrojov z Európskeho sociálneho fondu v rámci prioritnej osi 2, týkajúcej sa Iniciatívy na podporu zamestnanosti mladých ľudí. Z týchto dôvodov bolo aj znenie textu   
PD SR upravené, a to v úzkej spolupráci s riadiacim orgánom tohto programu. Ide o zmeny v tabuľke 3, v kapitole 1.4 PD SR. Zároveň bol podiel Európskeho sociálneho fondu zo zdrojov štrukturálnych fondov EÚ upravený aj v tabuľke 5 v kapitole 1.4 PD SR.

1. **Úprava alokácií na ciele súvisiace so zmenou klímy**

V schválenej PD SR neboli započítané niektoré alokácie na ciele súvisiace so zmenou klímy z OP, ktoré v čase schvaľovania PD SR neboli známe. Z tohto dôvodu bolo potrebné zosúladiť údaje v PD SR s údajmi v OP, aj pokiaľ ide o alokáciu na ciele súvisiace so zmenou klímy. Ide o zmeny v tabuľke č. 1, v kapitole 1.4 PD SR.

1. **Vypustenie ex ante kondicionality**

Z dôvodu neuplatnenia tematickej ex ante kondicionality 8.5 a jej prislúchajúceho akčného plánu v podmienkach SR sa uvedený text z vyhodnotenia plnenia ex ante kondicionalít   
v PD SR vypúšťa. Ide o zmenu v kapitole 2.3 PD SR.

**Formálno-technické úpravy**

Súčasťou revízie PD SR sú zároveň aj zmeny, ktoré vyplývajú z novely zákona č. 575/2001 Z. z. o organizácii činnosti vlády SR a organizácii ústrednej štátnej správy v znení neskorších predpisov v oblasti prechodu niektorých kompetencií na Úrad podpredsedu vlády SR pre investície a informatizáciu (ďalej len „ÚPPVII“) s účinnosťou od 1. júna 2016. Ide o zmeny v kapitolách 1.5.1, 1.5.3, 2.1 a v Zozname skratiek.

1. **Revízia PD SR z dôvodu vykonania technických úprav finančnej obálky SR na politiku súdržnosti na roky 2017 – 2020**

**Základné informácie**

Nariadenie Európskeho parlamentu a Rady (EÚ) č. 1303/2013(ďalej len „všeobecné nariadenie“) stanovuje v článku 92 ods. 3, žeEK v roku 2016 predloží technickú úpravu viacročného finančného rámca na roky 2017 – 2020 v rámci cieľa Investovanie do rastu a zamestnanosti (prepočet tzv. „kohéznej obálky“). Všeobecné nariadenie taktiež uvádza, že celkové množstvo úprav (či už kladných alebo záporných) nemôže presahovať 4 mld. EUR.

EK na základe technickej úpravy prijala rozhodnutie prostredníctvom vykonávacích aktov stanovujúcich revidované ročné rozdelenie celkových prostriedkov pre každý členský štát EÚ (*vykonávacie rozhodnutie Komisie (EÚ) 2016/1941*).

V rámci technickej úpravy obálok politiky súdržnosti na roky 2017 – 2020,aktualizovala EK jednotlivé prepočty na základe najnovších dát a v prípade rozdielu väčšieho ako 5 % upravila alokácie na roky 2017 – 2020. Ako je uvedené, výsledkom tejto úpravy je nárast záväzkov pre 11 členských štátov EÚ vo výške 4 mld. EUR a pokles záväzkov pre 5 členských štátov EÚ, vrátane **SR: - 68,8 mil. EUR** (viď tab. 1 a 2).

*Tab. 1: Navrhovaná úprava alokácií pre cieľ Investovanie do rastu a zamestnanosti na roky 2017 – 2020*

|  |  |  |  |  |
| --- | --- | --- | --- | --- |
| Členský štát | Kumulatívna odchýlka v % | Konečné úpravy  (ceny r. 2011) | Konečné úpravy  (bežné ceny) | Úprava celkovej počiatočnej podpory cieľa Investovanie do rastu a zamestnanosti poskytnutej na programovanie v % |
| BE | 8,05% | 9,4 | **11,0** | 0,55% |
| CZ | -7,39% | -99,1 | **-115,0** | -0,53% |
| DK | 27,12% | 5,5 | **6,4** | 1,96% |
| EE | -12,85% | -30,5 | **-35,4** | -1,00% |
| IE | 5,92% | 3,1 | **3,6** | 0,38% |
| EL | 94,07% | 836,6 | **970,8** | 6,42% |
| ES | 117,07% | 1 837,1 | **2 131,8** | 7,90% |
| HR | -7,52% | -42,9 | **-49,8** | -0,59% |
| IT | 76,40% | 1 417,8 | **1 645,2** | 5,29% |
| CY | 76,75% | 31,5 | **36,6** | 5,29% |
| NL | 8,14% | 5,1 | **5,9** | 0,58% |
| SI | 25,30% | 48,3 | **56,0** | 1,87% |
| SR | -6,43% | -59,3 | **-68,8** | -0,50% |
| FI | 6,09% | 5,0 | **5,8** | 0,44% |
| SE | -16,59% | -17,7 | **-20,5** | -1,19% |
| UK | 7,53% | 50,0 | **58,0** | 0,54% |
| **Celkom** |  | **4 000,0** | **4 641,6** | **1,38%** |

*Tab. 2: Porovnanie pridelenia tzv. kohéznej obálky pre SR na roky 2017 – 2020 pred a po úprave\**

|  |  |
| --- | --- |
| Pôvodné pridelené prostriedky na roky  2017 – 2020 pre SR | 7 629,3 mil. EUR |
| Úprava | - 68,835 mil. EUR v bežných cenách |
| Nová úprava pridelených prostriedkov na roky 2017 – 2020 pre SR | 7 560,5 mil. EUR |

*\*Podľa oznámenia Komisie Rade a Európskemu parlamentu - Technické úpravy finančného rámca na rok 2017 v súlade s vývojom hrubého národného dôchodku (HND) a úpravy balíkov finančných prostriedkov na politiku súdržnosti (článok 6 a 7 nariadenia Rady č. 1311/2013, ktorým sa ustanovuje viacročný finančný rámec na roky 2014 – 2020) z 30. 6. 2016 [COM(2016) 311 final]*

**Vykonanie technických úprav obálky SR na politiku súdržnosti na roky 2017 – 2020 v podmienkach SR**

Na základe listu zo dňa 23. augusta 2016, EK informovala SR o znížení celkovej alokácie finančných prostriedkov na politiku súdržnosti pre SR. V predmetnom liste EK uvádza návrh, aby sa zníženie alokácie z tzv. „kohéznej obálky“ vykonalo z toho programu/programov SR, prostredníctvom ktorých sa financuje kategória menej rozvinutých regiónov (ďalej len „MRR“), a to v rámci cieľa Investovanie do rastu a zamestnanosti. Výber programov, ktorých sa bude zníženie dotýkať, je na rozhodnutí členského štátu za podmienok dodržania ustanovení všeobecného nariadenia a nariadení EÚ pre príslušné fondy EÚ.

V podmienkach SR sa navrhuje vykonať zníženie alokácie v rámci EFRR pre kategóriu MRR. Zníženie alokácie sa dotkne troch OP a v rámci nich 7 TC. Veľkosť zníženia alokácie sa odvíja od podielu jednotlivých prioritných osí (viď časť zdôvodnenie výberu OP a ich prioritných osí).

Zníženie alokácie sa dotkne nasledovných OP:

*Tab. 3: OP/prioritné osi navrhované na zníženie*

|  |  |  |  |  |
| --- | --- | --- | --- | --- |
| **Operačný program (OP)** | **Fond** | **Prioritná os (PO)** | **Tematický cieľ (TC)** | **Navrhované zníženie alokácie**  **(v EUR)** |
| Výskum a inovácie („VaI“) | EFRR | PO 1 | TC1 | 35 744 055 |
| Integrovaná infraštruktúra („II“) | EFRR | PO 7 | TC2 | 17 434 810 |
| Integrovaný regionálny operačný program („IROP“) | EFRR | PO 1 | TC7 | 4 170 743 |
| PO 2 | TC9 | 5 018 932 |
| TC10 | 2 523 300 |
| PO 3 | TC8 | 1 990 076 |
| PO 4 | TC6 | 920 985 |
| PO 5 | TC9 | 1 032 259 |
|  | IROP spolu | 15 656 295 |
| **Spolu** |  |  |  | **68 835 160** |

Všeobecné nariadenie ustanovuje v článku 92 ods. 3, že v súlade s článkom 7, ods. 4, nariadenia č. 1311/2013 sa technické úpravy rozložia rovnomerne počas rokov 2017 – 2020. EK uviedla v prílohe listu z 23. augusta 2016 sumy ročných úprav záväzkov na jednotlivé roky 2017 – 2020. SR následne navrhla ročné zníženia záväzkov v rámci jednotlivých dotknutých OP pri akceptovaní stanovených celkových ročných alokácií a to tak, že celkové zníženie alokácie v rámci každého OP sa rozložilo rovnomerne na roky 2017 – 2020 (viď   
tab. 4).

*Tab. 4: Úpravy ročných záväzkov v rámci jednotlivých rokov 2017 – 2020 (v EUR)*

|  |  |  |  |  |  |
| --- | --- | --- | --- | --- | --- |
| **OP** | **celkové zníženie** | **2017** | **2018** | **2019** | **2020** |
| OP VaI | 35 744 055 | 8 672 357 | 8 845 803 | 9 022 720 | 9 203 175 |
| OP II | 17 434 810 | 4 230 099 | 4 314 701 | 4 400 995 | 4 489 015 |
| IROP | 15 656 295 | 3 798 589 | 3 874 561 | 3 952 052 | 4 031 093 |
| **SPOLU\*** | **68 835 160** | **16 701 045** | **17 035 065** | **17 375 767** | **17 723 283** |

\* celkové sumy ročných úprav boli stanovené EK v prílohe listu EK z 23. 8. 2016

**Vplyv navrhovaných úprav v rámci technického prepočtu na príslušné časti PD SR a OP na obdobie 2014 – 2020**

Vykonanie technických úprav zahŕňa opätovnú potrebu prepočtov na úrovni PD SR a  dotknutých OP na obdobie 2014 – 2020, ktoré sa týkajú viacerých oblastí, ako napr.: rozdelenia podpory EÚ podľa TC a pridelenia finančných prostriedkov podľa jednotlivých rokov, prepočtov alokácie na kategóriu MRR, potreby dodržania stanovených minimálnych podielov v rámci tematickej koncentrácie, prehodnotenia ukazovateľov výkonnostného rámca a finančných prostriedkov pridelených na výkonnostnú rezervu, alokácie na ciele súvisiace so zmenou klímy, atď. Takýto rozsah úpravy má dosah aj na zvýšenú administratívnu záťaž na úrovni riadiacich orgánov SR (obdobný postup ako pri reprogramovaní). Z tohto vyplýva aj možné spomalenie čerpania EŠIF na obdobie 2014 – 2020 v podmienkach SR, keďže súčasne s revíziou PD SR je potrebné vykonať aj modifikácie dotknutých OP.

1. **Dopad na tematickú koncentráciu jednotlivých štrukturálnych fondov EÚ pre MRR**

Navrhované zníženia alokácií v rámci EFRR majú len mierne negatívny dopad na povinne stanovenú tematickú koncentráciu, pokiaľ ide o podmienku smerovať minimálne 50 % zdrojov z EFRR pre MRR do TC1 až TC4. V súčasnosti spĺňa SR túto podmienku celkovou hodnotou na úrovni 54,55 %. Po navrhovanom znížení alokácie na EFRR poklesne táto hodnota len o 0,22 percentuálneho bodu na 54,33 %. V prípade ďalšej podmienky pre EFRR, ktorá stanovuje povinné smerovanie min. 12 % zdrojov z EFRR na MRR do TC4 (t. j. podpory prechodu na nízkouhlíkové hospodárstvo vo všetkých sektoroch), pôjde dokonca o mierne pozitívny dopad, keďže súčasná hodnota 14,64 % sa po úpravách zvýši na hodnotu 14,78 %. Dôvodom tohto pozitívneho dopadu je zníženie celkovej alokácie pre EFRR na úrovni SR, pričom výška alokácie na TC4 ostáva nezmenená.

Dopady na tematickú koncentráciu sú uvedené v tab. 6.

*Tab. 6: Dopad zníženia alokácie na tematickú koncentráciu*

|  |  |  |  |  |
| --- | --- | --- | --- | --- |
| **Tematická koncentrácia** | **Podmienka** | **Aktuálna hodnota (%)** | **Hodnota po prepočte (%)** | **Dopad** |
| **EFRR čl. 4** | min. 50 % | 54,55 | 54,33 | -0,22 |
| **EFRR čl. 4** | min. 12 % | 14,64 | 14,78 | +0,14 |

1. **Dopad na podiel TP na celkovej alokácii dotknutých OP pri zachovaní súčasnej výšky alokácie TP**

V prípade zachovania súčasnej výšky alokácie TP v dotknutých OP má navrhované zníženie celkovej alokácie v rámci troch dotknutých OP len nepatrný vplyv na percentuálny podiel   
TP na celkovej alokácii OP. Podiel TP na celkovej alokácii OP pri zachovaní jej súčasnej výšky predstavuje po vykonaní technických úprav na úrovni dotknutých prioritných osí v OP mierne navýšenie na úroveň 3,9979 %, čo však stále nepresahuje stanovenú max. výšku 4 % vzťahujúcu sa na štrukturálne fondy a Kohézny fond EÚ (viď tab. 7). Pokiaľ ide o podmienku 10 % pre alokáciu na TP z EFRR, táto zostáva po úpravách rovnako zachovaná (viď tab. 8).

*Tab. 7: Podiel TP na celkovej alokácii jednotlivých OP pri zachovaní súčasnej výšky alokácie TP v dotknutých OP*

|  |  |  |  |  |  |
| --- | --- | --- | --- | --- | --- |
| **OP** | **celková alokácia OP**  **(v EUR)** | **celková alokácia OP po znížení**  **(v EUR)** | **alokácia TP v rámci OP (v EUR)** | **súčasný podiel TP na celkovej alokácii OP (%)** | **podiel TP na celkovej alokácii OP po znížení (%)** |
| OP VaI\* | 2 266 776 537 | **2 231 032 482** | 70 000 000 | 3,088 | **3,138** |
| OP II\* | 3 966 645 373 | **3 949 210 563** | 87 000 000 | 2,193 | **2,203** |
| OP ĽZ | 2 132 808 258 | 2 132 808 258 | 78 600 000 | 3,685 | 3,685 |
| OP KŽP | 3 137 900 110 | 3 137 900 110 | 77 000 000 | 2,454 | 2,454 |
| IROP\* | 1 754 490 415 | **1 738 834 120** | 62 000 000 | 3,534 | **3,566** |
| OP EVS | 278 449 284 | 278 449 284 | 11 137 971 | 3,999 | 3,999 |
| OP TP | 159 071 912 | 159 071 912 | 159 071 912 | - | - |
| spolu | 13 696 141 889 | **13 627 306 729** | **544 809 883** | 3,978 | **3,998** |

\* Navrhované zníženie celkovej alokácie sa vzťahuje len na OP VaI, OP II a IROP

*Tab. 8: Celková alokácia TP z EFRR v rámci kategórie MRR:*

|  |  |  |  |  |  |
| --- | --- | --- | --- | --- | --- |
| **Fond** | **Aktuálna alokácia (MRR v EUR)** | **alokácia po znížení (v EUR)** | **alokácia TP**  **(v EUR)** | **Aktuálna výška TP (%)** | **Výška TP po úprave (%)** |
| EFRR | 7 098 300 505 | **7 029 465 345** | **447 861 412** | 6,31 | **6,37** |

1. **Dopad na alokácie, týkajúce sa cieľov súvisiacich so zmenou klímy**

Navrhované úpravy majú vplyv aj na alokácie týkajúce sa cieľov súvisiacich so zmenou klímy z dôvodu, že predmetom úpravy je celková alokácia pre EŠIF, ako aj z dôvodu úpravy alokácie TC6 a TC7 v rámci prioritných osí 1 a 4 v IROP (viď tab. 9) a zároveň aj z dôvodu zosúladenia PD SR so schválenými OP. Celková alokácia na ciele súvisiace so zmenou klímy sa zvyšuje o 40 466 531,8 EUR. Podiel alokácie na ciele súvisiace so zmenou klímy na celkovej alokácii na národnej úrovni sa tak zvyšuje zo súčasných 22,05 % na 22,37 %. Požiadavka vyplývajúca z legislatívy EÚ, a to zabezpečiť viac ako 20 % zdrojov EÚ z celkovej alokácie na národnej úrovni na ciele súvisiace so zmenou klímy, zostáva teda aj naďalej zachovaná (viď tab. 10).

*Tab. 9: Úprava alokácií na ciele súvisiace so zmenou klímy*

|  |  |
| --- | --- |
| **Tematický cieľ** | **Celkové oprávnené výdavky týkajúce sa zmeny klímy** |
| 1. Posilnenie výskumu, technologického rozvoja a inovácií | 31 865 376,30 |
| 3. Zvýšenie konkurencieschopnosti MSP, sektora poľnohospodárstva (v prípade EPFRV) a sektora rybárstva a akvakultúry (v prípade ENRF) | 34 320 041,90 |
| 4. Podpora prechodu na nízkouhlíkové hospodárstvo vo všetkých sektoroch | 1 064 526 672,20 |
| 5. Podpora prispôsobovania sa zmene klímy, predchádzanie a riadenie rizika | 1 011 291 062,50 |
| 6. Zachovanie a ochrana životného prostredia a podpora efektívneho využívania zdrojov | 521 077 193,70 |
| 7. Podpora udržateľnej dopravy a odstraňovanie prekážok v kľúčových sieťových infraštruktúrach | 653 704 177,20 |
| 8. Podpora udržateľnosti a kvality zamestnanosti a mobility pracovnej sily | 11 691 371,00 |
| 9. Podpora sociálneho začlenenia, boj proti chudobe a akejkoľvek diskriminácii | 58 829 865,20 |
| 10. Investovanie do vzdelania, školení a odbornej prípravy, ako aj zručností a celoživotného vzdelávania | 14 224 087,78 |
| **CELKOM:** | **3 401 529 847,78** |

*Tab. 10: Podiel alokácie na ciele súvisiace so zmenou klímy na celkovej alokácii na národnej úrovni*

|  |  |  |
| --- | --- | --- |
|  | **Pôvodne** | **Po úpravách** |
| Podiel alokácie na ciele súvisiace so zmenou klímy na celkovej alokácii na národnej úrovni | **22,05 %** | **22,37 %** |

**Revízia konkrétnych častí PD SR**

V nadväznosti na vykonané technické úpravy balíka SR na politiku súdržnosti boli revidované jednotlivé dotknuté časti PD SR, a to konkrétne tabuľka 1, 2, 4 a 5 v časti 1.4, tabuľka 6 v časti 1.6 a tabuľka 11 v časti 1.10 PD SR. Zároveň bola v časti 3.1.1 PD SR upravená indikatívna suma pre alokáciu z EFRR pre Miestny rozvoj vedený komunitou (CLLD) v rámci IROP.

**Zdôvodnenie výberu OP a prioritných osí**

Východiskový návrh technickej úpravy finančnej obálky SR na politiku súdržnosti pripravil ÚPPVII, a to spôsobom, aby zníženie zdrojov EÚ bolo pre SR čo najmenej citeľné a nespôsobovalo dodatočné problémy pri napĺňaní hlavných stanovených cieľov dotknutých OP na obdobie 2014 – 2020. Z tohto dôvodu navrhol ÚPPVII, v súlade s oznámením EK, uplatniť zníženie najmä na úkor tých prioritných osí OP, ktoré doteraz disponovali najväčšou výškou alokácie zdrojov EÚ, alebo pri ktorých boli identifikované možné riziká ovplyvňujúce ich implementáciu v programovom období 2014 – 2020. Tento návrh bol v podmienkach SR pripravený v úzkej spolupráci a komunikácii so zástupcami dotknutých OP na roky   
2014 – 2020 a EK.

Dopad zníženia na celkovú alokáciu dotknutých OP je relatívne nízky. Toto zníženie alokácie predstavuje v pomere k celkovej alokácii príslušného OP hodnoty 1,58 % pri OP VaI, 0,44 % pri OP II a 0,89 % pri IROP.

Pokiaľ ide o implementačné riziká, v rámci dotknutých OP boli identifikované najmä nasledovné:

**OP VaI**

* Kritériom pre uplatnenie zníženia alokácie v rámci OP VaI bola aktuálna situácia v oblasti implementácie, potenciálne riziko pozastavenia priebežných platieb z dôvodu nesplnenia tematickej ex ante kondicionality 1.1 Výskum a inovácie a 1.2 Výskumná infraštruktúra a implementačné riziko vo vzťahu k nesplneniu finančných záväzkov rokov 2014 a 2015 a tým plneniu pravidla n+3. Taktiež boli zohľadnené podmienky, aby sa zníženie dotýkalo čo najmenšieho počtu prioritných osí a špecifických cieľov tak, aby si to vyžadovalo čo najnižšiu administratívnu záťaž, a zároveň, aby boli dodržané stanovené minimálne podiely v rámci tematickej koncentrácie, alokácie na kategóriu menej rozvinutých regiónov, ako aj alokácie na ciele súvisiace so zmenou klímy a podiely národného spolufinancovania. Za účelom splnenia EAK bol aktualizovaný štatút Rady vlády Slovenskej republiky pre vedu, techniku a inovácie, s cieľom zavedenia  integrovaného inštitucionálneho  riadenia verejnej správy v oblasti výskumu a inovácií, ako nástroja na  prekonanie jej fragmentácie a nízkej účinnosti. Zároveň bola zriadená Stála komisia Rady vlády SR pre vedu, techniku a inovácie pre implementáciu Stratégie výskumu a inovácií pre inteligentnú špecializáciu SR (RIS3), ako výkonný orgán Rady vytvorený na princípe partnerstva. ÚPPVII organizoval od apríla 2017 do júna 2017 intenzívne týždenné rokovania za účelom prípravy Implementačného plánu Stratégie výskumu a inovácií pre inteligentnú špecializáciu Slovenskej republiky (ďalej len „implementačný plán“).  Následne bol implementačný plán schválený Radou vlády SR pre vedu, techniku a inovácie, ktorú vedie podpredseda vlády SR pre investície a informatizáciu. Implementačný plán bol dňa 30. júna 2017 zaslaný na schválenie EK, ktorá ho akceptovala.

**OP II**

* Na základe výsledkov auditu EK REGC414SK0011, ktorý identifikoval porušenie pravidiel verejného obstarávania a oprávnenosti výdavkov, boli pre prioritnú os 7 pozastavené platby a hrozí tu možné riziko uplatnenia korekcií.

**IROP**

* IROP[[10]](#footnote-10) bol dezignovaný v neskoršom období, čo má vplyv aj na časový posun začiatku implementácie celého OP v programovom období 2014 – 2020. Zároveň sa tento OP realizuje iba prostredníctvom dopytovo orientovaných projektov, čo si vyžaduje úspešnú realizáciu väčšieho počtu menších projektov.

1. TC1- Posilnenie výskumu, technologického rozvoja a inovácií; TC2- Zlepšenie prístupu k informáciám a IKT a zlepšenie ich využívania a kvality; TC3- Zvýšenie konkurencieschopnosti MSP, sektora poľnohospodárstva (v prípade EPFRV) a sektora rybárstva a akvakultúry (v prípade ENRF); TC4- Podpora prechodu na nízkouhlíkové hospodárstvo vo všetkých sektoroch; TC5- Podpora prispôsobovania sa zmene klímy, predchádzanie a riadenie rizika; TC6- Zachovanie a ochrana životného prostredia a podpora efektívneho využívania zdrojov; TC7- Podpora udržateľnej dopravy a odstraňovanie prekážok v kľúčových sieťových infraštruktúrach; TC8- Podpora udržateľnosti a kvality zamestnanosti a mobility pracovnej sily; TC9- Podpora sociálneho začlenenia, boj proti chudobe a akejkoľvek diskriminácii; TC10- Investovanie do vzdelania, školení a odbornej prípravy, ako aj zručností a celoživotného vzdelávania; TC11- Posilnenie inštitucionálnych kapacít orgánov verejnej správy a zainteresovaných strán a efektivity verejnej správy; TP – Technická pomoc [↑](#footnote-ref-1)
2. PD SR kapitola 1.4, tabuľka 2 [↑](#footnote-ref-2)
3. PD SR kapitola 1.6, tabuľka 2 [↑](#footnote-ref-3)
4. PD SR časť 1.1.5.1.7 [↑](#footnote-ref-4)
5. PD SR časť1.1.5.2.1.1 [↑](#footnote-ref-5)
6. OP KŽP poznámka pod čiarou č. 135 [↑](#footnote-ref-6)
7. PRV, podmienka oprávnenosti č. 8, str. 288: „investície súvisiace s využívaním biomasy (vrátane drevnej) sú v súlade s kritériami udržateľného využitia biomasy v regiónoch Slovenska, ktoré budú vypracované MŽP SR na národnej úrovni (v spolupráci s MPRV SR), pred poskytnutím akejkoľvek podpory pre využitie biomasy (tento dokument by mal poskytnúť odôvodnenie, vrátane projekcií (so zdrojmi údajov) a vyznačiť oblasti Slovenska, kde by mohol byť vývoj trhu naďalej vhodný pre podporu na využitie biomasy z EÚ fondov, zohľadňujúc taktiež vplyvy na kvalitu ovzdušia)“ [↑](#footnote-ref-7)
8. PRV, podmienka oprávnenosti č. 4, str.327 „výstavba, rekonštrukcia protipožiarnych lesných ciest, ak slúžia ako prístup k vybudovaným objektom v rámci tohto podopatrenia, ktoré sú v súlade s požiadavkami životného prostredia a ochrany prírody. Prístupom k vybudovaným objektom sa rozumie výstavba alebo rekonštrukcia úsekov protipožiarnych lesných ciest, ktoré sú potrebné na napojenie sa na existujúcu sieť lesných ciest. “ [↑](#footnote-ref-8)
9. PD SR kapitola 1.4, tabuľka 2; kapitola 1.10, tabuľka 11 [↑](#footnote-ref-9)
10. Na základe zhodnotenia stavu implementácie a výšky alokácie v rámci IROP, ÚPPVII pôvodne identifikoval zníženie alokácie na úrovni prioritnej osi 2 v rámci TC9. Na základe vzájomnej komunikácie medzi ÚPPVII a Riadiacim orgánom pre IROP sa vyhodnotila potreba zníženia alokácie na úkor všetkých TC (s výnimkou TC4) z dôvodu, aby bol tento proces menej citeľný a umožnil aj naďalej plniť hlavné ciele stanovené na úrovni jednotlivých dotknutých prioritných osí.  [↑](#footnote-ref-10)